ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Ιανουαρίου 1994 για την κατάρτιση ενός πρώτου καταλόγου βιομηχανικών περιοχών σε παρακμή, τις οποίες αφορά ο στόχος αριθ. 2 όπως καθορίζεται στον κανονισμό (ΕΟΚ) αριθ. 2052/88 του Συμβουλίου (94/169/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και τον συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων (1), όπως τροποποιήθηκε από τον κανονισμό (ΕΟΚ) αριθ. 2081/93 (2), και ιδίως το άρθρο 9 παράγραφος 3,
Εκτιμώντας:
ότι ο κανονισμός (ΕΟΚ) αριθ. 2052/88 προβλέπει, ιδίως στο άρθρο 12 παράγραφος 1, μια δεύτερη περίοδο προγραμματισμού για τα έτη 1994 μέχρι 1999-
ότι το άρθρο 9 παράγραφος 3 του προαναφερθέντος κανονισμού αναφέρει ότι η Επιτροπή θα εγκρίνει, σύμφωνα με την διαδικασία που καθορίζεται στο άρθρο 17 και με βάση τις διατάξεις της παραγράφου 2 του άρθρου 9, ένα πρώτο κατάλογο των περιοχών που αναφέρονται στην παράγραφο 1 του άρθρου 9 του εν λόγω κανονισμού για τρία χρόνια, για τις βιομηχανικές περιοχές σε παρακμή τις οποίες αφορά ο στόχος 2, λαμβάνοντας υπόψη τις εθνικές προτεραιότητες και καταστάσεις και σε στενή συνεργασία με το κράτος μέλος-
ότι το άρθρο 9 παράγραφος 1 του προαναφερθέντος κανονισμού αναφέρει ότι οι βιομηχανικές περιοχές σε παρακμή τις οποίες αφορά ο στόχος αριθ. 2 καλύπτουν περιφέρειες παραμεθόριες περιοχές ή τμήματα περιοχών (περιλαμβανομένων των περιοχών αγοράς εργασίας και των αστικών κοινοτήτων)-
ότι το άρθρο 9 παράγραφος 2 διευκρινίζει τα κριτήρια που χρησιμοποιούνται για τον καθορισμό των βιομηχανικών περιοχών σε παρακμή, τις οποίες αφορά ο στόχος αριθ. 2-
ότι το άρθρο 9 παράγραφος 4 αναφέρει ότι κατά την κατάρτιση του καταλόγου, η Επιτροπή και τα κράτη μέλη μεριμνούν ώστε να εξασφαλιστεί η πραγματική συγκέντρωση των παρεμβάσεων στις περιοχές που πλήττονται σοβαρότερα και στο καταλληλότερο γεωγραφικό επίπεδο, λαμβάνοντας υπόψη την ειδική κατάσταση των εν λόγω περιοχών-
ότι το άρθρο 9 παράγραφος 5 αναφέρει ότι το Δυτικό Βερολίνο είναι επιλέξιμο για ενίσχυση βάσει του στόχου αριθ. 2 για την περίοδο των τριών ετών που αναφέρονται στην παράγραφο 6 του ιδίου άρθρου-
ότι το άρθρο 17 του πρτοαναφερθέντος κανονισμού καθορίζει τη διαδικασία που ακολουθούν οι επιτροπές οι οποίες επικουρούν την Επιτροπή κατά την εφαρμογή του κανονισμού-
ότι το άρθρο 27 του κανονισμού (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (3), όπως τροποποιήθηκε από τον κανονισμό (ΕΟΚ) αριθ. 2082/93 του Συμβουλίου (4), θεσπίζει συμβουλευτική επιτροπή για την ανάπτυξη και την ανασυγκρότηση των περιοχών και αναφέρει ότι η εν λόγω επιτροπή θα εκφέρει γνώμη για την κατάρτιση του καταλόγου των επιλέξιμων περιοχών στο πλαίσιο του στόχου αριθ. 2-
ότι η επιτροπή αυτή εξέφερε τη σύμφωνη γνώμη της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επισυνάπτεται στο παράρτημα ένας πρώτος κατάλογος των βιομηχανικών περιοχών σε παρακμή τις οποίες αφορά ο στόχος αριθ. 2 που καταρτίστηκε σύμφωνα με το άρθρο 9 παράγραφος 3 του κανονισμού (ΕΟΚ) αριθ. 2052/88 και που καλύπτει την περίοδο από 1994 μέχρι 1996.
Άρθρο 2
Η παρούσα απόφαση απευθύνεται σε όλα τα κράτη μέλη.
Βρυξέλλες, 20 Ιανουαρίου 1994.